钦定古今图书集成/方舆汇编/职方典/第1184卷 > 《寓居定惠院之东杂花满山有海棠一株土人不知贵也》前人
## 钦定古今图书集成/方舆汇编/职方典/第1184卷 > 《寓居定惠院之东杂花满山有海棠一株土人不知贵也》前人

“江城地瘴蕃草木，只有名花苦幽独。嫣然一笑竹篱
间，桃李漫山总粗俗。也知造物有深意，故遣佳人在
空谷。自然富贵出天姿，不待金盘荐华屋。朱唇得酒
晕生脸，翠袖卷纱红映肉。林深雾暗晓光迟，日暖风
轻春睡足。雨中有泪亦凄怆，月下无人更清淑。先生
食饱无一事，散步逍遥自扪腹。不问人家与僧舍，拄”
杖敲门看修竹。忽逢绝艳照衰朽，叹息无言揩病目。
陋邦何处得此花，无乃好事移西蜀。寸根千里不易
到，衔子飞来定鸿鹄。天涯流落俱可念，为饮一尊歌
此曲。明朝酒醒还独来，雪落纷纷那忍触。